DOI: 10.14457/tu.the.2022.273
title: แผนธุรกิจ super EV-bike

description: จากปัญหาภาวะของโลกที่เพิ่มมากขึ้น ทั้งภาวะโลกร้อน ปัญหาฝุ่นละออง pm 2.5 ทั่วโลกจึงให้ความสนใจกับพลังงานสะอาดอย่างจริงจัง รวมถึงในหลายประเทศได้มีแผนการส่งเสริม Road to Zero ภายในปี 2573 นี้ ส่งผลให้อัตราการใช้ยานยนต์พลังงานไฟฟ้าทั่วโลกรวมถึงในประเทศไทยมีสัดส่วนเพิ่มขึ้นอย่างต่อเนื่อง อีกทั้งมีการส่งเสริมจากภาครัฐทั้งมาตรการการลดหย่อนภาษีสำหรับยานยนต์ไฟฟ้า การตั้งเป้าจะเป็นฐานการผลิตยานยนต์ไฟฟ้าทำให้เกิดเขตปลอดภาษีที่ส่งผลดีให้นักลงทุนสนใจเข้ามาลงทุนในภาคอุตสาหกรรมนี้ พาหนะสำคัญของผู้คนในเมืองทั่วประเทศไทยคือจักรยานยนต์ ซึ่งเป็นองค์ประกอบสำคัญของระบบการขนส่งในเมือง ทั้งสำหรับผู้โดยสารและสิ่งของ การพัฒนาแพลตฟอร์มบนฐานดิจิทัล ยิ่งทำให้พฤติกรรมการขับขี่รถจักรยานยนต์เปลี่ยนแปลงไปมาก โดยในเขตกรุงเทพและปริมณฑลมีมอเตอร์ไซค์เพิ่มขึ้นต่อเนื่องปีละ 1 แสนคันทุกปี สะท้อนปัญหาหลักของมหานครในด้านโครงข่ายถนนและประสิทธิภาพของระบบขนส่งสาธารณะ นอกจากเหตุผลด้านเศรษฐกิจที่คนจำนวนมากไม่สามารถซื้อรถยนต์ส่วนบุคคลได้ ยังมีเหตุผลอีกมากมายที่ทำให้จักรยานยนต์ได้รับความนิยม เช่น ความประหยัดน้ำมัน ความคล่องตัว หาที่จอดรถในเมืองได้ง่ายกว่า และประหยัดเวลาในการเดินทางมากกว่า คนจำนวนมากจึงซื้อจักรยานยนต์เป็นยานพาหนะส่วนตัวและใช้บริการมอเตอร์ไซค์รับจ้างในการเดินทาง รวมทั้งบริการส่งพัสดุและส่งอาหารเพื่อประหยัดเวลา มอเตอร์ไซค์รับจ้างเส้นเลือดฝอยของคนเมือง ปัญหาซูเปอร์บล็อกและการขาดระบบ ถนนสายรองในภาคมหานครที่ยากเกิน แก้ไข ทำให้รัฐไม่สามารถพัฒนาระบบขนส่งสาธารณะที่มีประสิทธิภาพได้ ปัญหาเหล่านี้กลับมีผู้ประกอบการนอกระบบเข้ามาแก้ปัญหาแทน ซึ่งก็คือมอเตอร์ไซค์รับจ้าง อีกทั้งราคาจักรยานยนต์ไม่แพงมาก ทำให้สามารถประกอบอาชีพมอเตอร์ไซค์รับจ้างได้ง่าย การเติบโตของธุรกิจรถร่วมโดยสาร (ride hailing services) และธุรกิจบริการส่งของ ได้เพิ่มโอกาสในการใช้จักรยานยนต์เพื่อประกอบอาชีพมากขึ้น จำนวนผู้สมัครทำงานในธุรกิจส่งของ เพิ่มสูงขึ้นมาก เนื่องจากสามารถทำเป็นรายได้เสริมจากงานประจำ การจัดทำแผนธุรกิจนี้มาจากการเห็นโอกาสและปัญหาของผู้บริโภคที่อาศัยอยู่ในเขตพื้นที่จังหวัดสมุทรปราการ โดยใช้วิธีการในการวิเคราะห์ ได้แก่ การวิเคราะห์ปัจจัยแวดล้อมทางธุรกิจการวิเคราะห์การแข่งขันภายในอุตสาหกรรม การวิเคราะห์จุดอ่อนจุดแข็ง การจัดทำกลยุทธ์ โดยมีการวิจัยเชิงปริมาณโดยผู้ตอบแบบสอบถาม 105 คน และวิจัยเชิงคุณภาพโดย การสัมภาษณ์เชิงลึก (In depth Interview) กับผู้ใช้รถจักรยานยนต์ไปทำงานทุกวัน 5 ราย มอเตอร์ไซด์รับจ้าง 3 ราย และพนักงานส่งสินค้า 3 ราย ผลการวิจัยร้อยละ 86 ตัดสินใจซื้อเนื่องจากปัจจัยการประหยัดค่าใช้จ่าย และมีผู้ทำตอบแบบสอบถามอีกร้อยละ 8 ที่ไม่ตัดสินใจซื้อเนื่องจากเหตุผลที่ยังไม่มั่นใจในด้านความปลอดภัย และอีกร้อยละ 6 คือกลุ่มที่ยังไม่ตัดสินใจ สำหรับกลุ่มผู้สัมภาษณ์มีความเห็นว่าหากรถจักรยานยนต์ไฟฟ้ามีการบริการทดลองขับขี่ก็จะช่วยให้ตัดสินใจง่ายขึ้น บริษัท ซุปเปอร์ อีวีไบค์ จำกัด (Super EV-Bike) จึงได้มีการนำผลวิจัยมาจัดทำกลยุทธ์และการทำกิจกรรมทางการตลาดประชาสัมพันธ์เพื่อสร้าง Brand Awareness โดยมีข้อความสำคัญที่จะสื่อไปถึงกลุ่มเป้าหมายในด้านสมรรถนะ ด้านความปลอดภัย ด้านการประหยัดพลังงานและ การดูแลหลังการขาย ผ่านช่องทางออนไลน์ ทั้ง FACEBOOK, LINE, Youtube, Tiktok การออกบูธกิจกรรม และการทดลองขี่ ทั้งนี้บริษัทคำนึงถึงทำเลที่ตั้งที่เด่นชัด การอบรมพนักงานให้มีความรู้ความสามารถมีการบริหารจัดการและมีระบบสารสนเทศที่มีประสิทธิภาพ รวมทั้งการรับประกันสินค้าที่มากกว่าคู่แข่งในท้องตลาด ราคาที่เหมาะสมกับคุณภาพสินค้า อีกทั้งมีโปรโมชั่นด้านราคาที่สามารถเลือกผ่อนชำระเฉลี่ย 1,500 บาทก็สามารถเป็นเจ้าของรถจักรยานยนต์ไฟฟ้าได้ ทั้งนี้ บริษัท มีเงินลงทุนขั้นต้นที่ใช้ในการดำเนินงาน คือ 4,000,000 บาท โดยจากการศึกษาความเป็นไปได้ของธุรกิจ พบว่ามูลค่าปัจจุบันสุทธิของธุรกิจ (NPV) มีค่าเป็นบวก เท่ากับ 4,422,152.37 บาท อัตราผลตอบแทนภายในของธุรกิจ (IRR) มีค่าเท่ากับ 85% ซึ่งสูงกว่าต้นทุน เงินลงทุนเฉลี่ยถ่วงน้ำหนัก (WACC) และมีระยะเวลาคืนทุน (PB) ที่ 2 ปี 8 เดือน ซึ่งแสดงให้เห็นเป็นธุรกิจที่ให้ผลตอบแทนคุ้มค่าที่จะลงทุน และทาง บริษัท ซุปเปอร์ อีวีไบค์ จำกัด ยังมีการวางแผนรองรับสถานการณ์ฉุกเฉินที่อาจเกิดขึ้นได้และวางแผนงานในอนาคตเพื่อให้ธุรกิจเติบโตได้อย่างยั่งยืนและประสบผลสำเร็จ